## **vec: Minister / ministerka zivotneho prostredia**

**zaslané e-mailom 13. 10. 2023**

predsedom strán Smer-SD - Fico ([sekretariat.predseda@strana-smer.sk](mailto:sekretariat.predseda@strana-smer.sk), [klubsmer@nrsr.sk](mailto:klubsmer@nrsr.sk), [tajomnik.smer@nrsr.sk](mailto:tajomnik.smer@nrsr.sk)),

Hlas - Pellegrini ([hlas@strana-hlas.sk](mailto:hlas@strana-hlas.sk), [tlacove@strana-hlas.sk](mailto:tlacove@strana-hlas.sk), [peter.kalivoda@strana-hlas.sk](mailto:peter.kalivoda@strana-hlas.sk))

SNS - Danko ([riaditelka@sns.sk](mailto:riaditelka@sns.sk), [tajomnik@sns.sk](mailto:tajomnik@sns.sk), [sekretariat1@sns.sk](mailto:sekretariat1@sns.sk), [sns@sns.sk](mailto:sns@sns.sk))

Vážený pán predseda ….,

oslovujeme Vás v súvislosti s návrhom novej vlády SR, ktorú v týchto dňoch zostavujete. Ako organizácie a odborníci/odborníčky aktívne/i vo sfére ochrany prírody a životného prostredia osobitne pozorne sledujeme nomináciu na post ministra/ministerky životného prostredia.

V dobe zhoršujúcej sa klimatickej krízy a krízy biodiverzity má tento post zásadný význam: minister či ministerka životného prostredia bude rozhodovať o opatreniach kľúčových pre prežitie ďalších generácií ľudí a celej prírody na Slovensku. Bude musieť rozhodovať kompetentne, informovane, s rozhľadom a v úzkej spolupráci s ostatnými krajinami EÚ. Zároveň budú všetky jeho/jej rozhodnutia (vrátane tých finančných) pod drobnohľadom Európskej komisie a širokej odbornej a ochranárskej obce. Aj výrazná väčšina slovenskej verejnosti vníma zmenu klímy ako hrozbu a od vlády očakáva zvýšené úsilie i ambície v tejto oblasti.

V týchto dňoch boli medializované informácie, že ministrom životného prostredia by sa mohol stať niektorý z novozvolených poslancov za SNS Rudolf Huliak, Filip Kuffa, prípadne Tomáš Taraba.

Vychádzajúc zo systémových odborných kritérií a opodstatnených nárokov na osobu, ktorá má obsadiť tento kľúčový post, upozorňujeme Vás na krajnú neprijateľnosť uvedených personálnych návrhov.

Menovaní poslanci nespĺňajú základné charakterové a odborné predpoklady na výkon tejto funkcie: sú známi svojimi extrémistickými názormi (v r. 2020 kandidovali za Kotlebovu ĽSNS), šírením konšpiračných teórií, nenávistnými prejavmi, averziou voči neziskovému sektoru, negatívnymi postojmi voči ochrane prírody a v prípade poslanca Huliaka aj spochybňovaním vážnosti či dokonca samotnej existencie klimatickej krízy.

Považujeme za neprijateľné a pre Vašu vládu i za politicky nanajvýš rizikové, aby ľudia s takýmito vlastnosťami, názormi a postojmi zastávali jeden z najdôležitejších postov vo vláde, ktorým kreslo ministra životného prostredia nepochybne je. Ide o post, na čele ktorého musí stáť skutočne bezúhonný, dôveryhodný, hodnotovo zorientovaný človek a nespochybniteľný odborník/odborníčka, reflektujúci/a výzvy 30-tych rokov 21. storočia. Inak Slovensku hrozia nenapraviteľné škody ako na prírode a životnom prostredí, tak aj na ekonomike a medzinárodnej prestíži (pozastavenie členstva dvoch strán vznikajúcej vládnej koalície vo frakcii európskych socialistov je len prvé memento).

Upozorňujeme taktiež, že počas doterajšieho pôsobenia v NR SR poslanci Kuffa a Taraba predložili viacero pozmeňovacích návrhov k zákonom týkajúcim sa ochrany chránených území. Tie by v prípade schválenia s pravdepodobnosťou hraničiacou s istotou viedli k závažným porušeniam európskej legislatívy, k prehratým súdnym sporom na Európskom súdnom dvore a z nich vyplývajúcim sankciám pre Slovensko, a zároveň k sporom s odbornou a laickou verejnosťou. Potenciálne pôsobenie pánov poslancov na ministerskom poste by tak určite neviedlo k upokojeniu situácie, o ktoré sa dnes koaličné strany podľa svojich verejných deklarácií usilujú, ale naopak - k väčšiemu vyhroteniu diskusie a ešte väčším sporom vo verejnosti.

Takáto nominácia by navyše ohrozila aj Vašu rezortnú agendu napríklad v oblasti klímy a dekarbonizácie (Hlas) či ochrany vodných zdrojov, viaczdrojového financovania alebo konkurencieschopnosti Slovenska (Smer).

Veríme, že vyššie uvedené aspekty zavážia a napokon vyberiete kompetentného nominanta či nominantku, ktorá/ý s prihliadnutím na priority koaličných strán dokáže manažovať rezort tak, aby zvládol ciele ochrany prírody a klímy, ktoré musí Európa riešiť.

Dovoľujeme si Vás preto požiadať o vyradenie uvedených - či iných - kandidátov s obdobným etickým a odborným pozadím zo širšieho okruhu nominačných návrhov. Podrobnejšie odôvodnenie našej žiadosti nájdete aj v otvorenom liste 47 mimovládnych organizácií a desiatok osobností vedeckého a spoločenského života, ktorý sme 8. 10. 2023 adresovali budúcej NR SR a vláde SR (list pripájame v prílohe). Za prvý deň po zverejnení ho podporilo vyše 14 000 osôb, pričom podpisy naďalej rapídne pribúdajú - aktuálny stav nájdete na <https://www.peticie.com/otvoreny_list_nr_sr_a_vlade_sr_k_buducemu_ministrovi_ivotneho_prostredia>.

Vážený pán predseda,

voľbami skončila predvolebná politická kampaň, v ktorej hrali podstatnú úlohu sľuby kandidujúcich politických strán voličom a voličkám. Začalo náročné obdobie tvrdej práce pre našu krajinu. Vaše verejné vyjadrenie pri podpise memoranda o porozumení, že vlády sa ujímate poučení, berieme vážne. Ako občania a občianky Slovenskej republiky veríme, že v záujme Vašej strany, Vás osobne i celej vládnej koalície je zostavenie vlády z kompetentných, odborne a morálne zdatných ľudí, ktorí nebudú vyvolávať kontroverzie a protesty verejnosti, ani podnecovať zvýšený dohľad či dokonca sankcie zo strany európskych inštitúcií. O medzinárodnej hanbe a možnom prepadnutí finančných prostriedkov z Plánu obnovy a odolnosti ani nehovoriac.

Veríme, že našu žiadosť i argumenty dôsledne zvážite. V prípade záujmu sme pripravení aj osobne prediskutovať túto záležitosť s poverenými zástupcami/zástupkyňami Vašej strany.